(9)

I ESRB's vurdering af sårbarheder fremhæves følgende i forhold til Tjekkiet: a) Væksten i boligpriserne har været større end væksten i husholdningernes indkomst på mellemlangt sigt og kan ikke fuldt ud begrundes af udviklingen i husholdningernes gældsætningskapacitet. Česká národní banka (CNB) estimerer, at boligpriserne i den anden halvdel af 2018 blev overvurderet med mellem 10 % og 15 %. Ud over bidraget fra de cykliske faktorer er der væsentlige strukturelle faktorer, som kan have bidraget til denne overvurdering af priserne. Særligt kan det langsomme tempo for arbejdet på den kommende byplan og forsinkelser i udstedelsen af byggetilladelser også have bidraget til manglen på boliger, især i hovedstaden. b) Overvurderingen af boligpriserne, som fortsætter med at stige, sammenholdt med væksten i boliglån og lempelsen af udlånsstandarderne i de seneste år har øget risikoen for kredittab fra realkreditlån i tilfælde af negative økonomiske eller finansielle forhold eller efter en negativ udvikling på markedet for beboelsesejendomme med direkte virkninger for den finansielle stabilitet. På samme måde kan husholdningernes stigende gældsætning sammenholdt med den stigende andel af husholdninger, der eventuelt er sårbare over for negative økonomiske eller finansielle forhold eller en negativ udvikling på markedet for beboelsesejendomme, kan medføre, at husholdningerne reducerer deres forbrug i tilfælde af et økonomisk eller finansielt stød, hvilket kan føre til anden runde-effekter, som indirekte kan påvirke den finansielle stabilitet. c) Den årlige vækst i boliglån har været høj på mellemlangt sigt. Forud for indførelsen af de anbefalede grænser for belåningsprocenten, gæld i forhold til indkomst og gældsservicering i forhold til indkomst blev væksten i kreditgivningen til boliger kombineret med lempelsen af udlånsstandarderne, som det fremgår af den stigende procentdel af lån med høje belåningsprocenter (på over 80 % og 90 %) og den stigende procentdel af lån med høj gældsservicering i forhold til indkomst (på henholdsvis over 8 % og 40 %). Disse lån blev givet til husholdninger, som eventuelt er sårbare over for negative økonomiske eller finansielle forhold. Derudover blev der givet et stigende antal lån, som kombinerede høje belåningsprocenter med høj gæld i forhold til indkomst eller gældsservicering i forhold til indkomst, hvilket således øgede risikoen for kredittab i forbindelse med disse nye realkreditlån yderligere. Selv om de gennemsnitlige risikovægte for de realkreditporteføljer, der indehaves af kreditinstitutter i Tjekkiet, som anvender den interne ratingmetode, kan anses for relativt høje i sammenligning med andre EØF-lande, har disse risikovægte været faldende. d) Selv om husholdningernes gældsniveau i Tjekkiet kan anses for at være moderat i sammenligning med andre EØF-lande, har den været stigende på linje med væksten i boliglån. På trods af, at der på det seneste har været længere perioder, hvor renten har været fast, blev en betydelig andel af nye realkreditlån tidligere givet med rentefikseringsperioder på mindre end fem år. Som følge heraf kan det for en betydelig procentdel af de husholdninger, der optager nye realkreditlån, være vanskeligt at servicere deres gæld i tilfælde af, at renten stiger. e) Negative økonomiske eller finansielle forhold eller en negativ udvikling på markedet for beboelsesejendomme kan medføre risici som følge af nogle af de sårbarheder, der er nævnt ovenfor. For eksempel kan det for husholdninger med en høj gældsætning, hvis væksten i husholdningernes indkomst falder eller renten stiger, være mere vanskeligt at servicere deres gæld. Hvis disse husholdninger misligholder deres lån og boligpriserne samtidig falder, kan dette føre til kredittab på realkreditlån. Under hensyn til en tidligere henstilling fra CNB (12) vedrørende lånestandarder for nye realkreditlån forventes risikoen for misligholdelse og direkte kredittab for kreditinstitutter på nuværende tidspunkt at være begrænset. I betragtning af de relativt høje risikovægte for realkreditporteføljerne hos kreditinstitutter, der anvender den interne ratingmetode, og den relativt høje kapitalisering af banksektoren i Tjekkiet kan kreditinstitutterne derudover være godt rustede til at absorbere direkte kreditrisikostød i forbindelse med beboelsesejendomssektoren. Husholdningerne kan dog stadig være nødt til at justere deres forbrug, idet eventuelle fald i indkomsten eller nettoformuen kan føre til indirekte virkninger for den finansielle stabilitet. f) ESRB har noteret sig den lange række af låntagerbaserede makroprudentielle foranstaltninger til at imødegå risici i forbindelse med sårbarheder i beboelsesejendomssektoren. Grænserne for belåningsprocenten har til formål at imødegå opbygningen af sårbarheder i forbindelse med nye realkreditlån på et marked, hvor boligpriserne er overvurderet, med eventuelle direkte virkninger for den finansielle stabilitet. Derudover har grænserne for gæld i forhold til indkomst for gældsservicering i forhold til indkomst til formål at øge effektiviteten af grænserne for belåningsprocenten ved at begrænse nye lån til husholdninger, der eventuelt er sårbare over for negative økonomiske eller finansielle forhold eller en negativ udvikling på markedet for beboelsesejendomme i Tjekkiet. Det anbefales også, at kreditudbydere stresstester skyldnernes evne til at modstå stød i forbindelse med rentestigninger eller faldende indkomster. Med henblik på at øge kreditinstitutternes modstandsdygtighed i forbindelse med cykliske sårbarheder øgede CNB i 2018 den kontracykliske kapitalbuffersats yderligere til 2 % (fra 1,5 %) med virkning fra 1. juli 2020. g) De nuværende låntagerbaserede foranstaltninger er dog blevet indført på grundlag af en henstilling fra CNB, der ikke er retligt bindende, og der er ikke nogen retlig ramme, der kan aktivere disse foranstaltninger gennem bindende retsakter. Den nuværende foranstaltnings effektivitet kan som sådan ikke garanteres på mellemlangt sigt, og i løbet af denne periode kan både overvurderingen af huspriserne og væksten i realkredit stige yderligere. h) Den nuværende makroprudentielle politik vurderes som delvist passende og delvist tilstrækkelig hvad angår den eventuelle udvikling af sårbarheder i beboelsesejendomssektoren i Tjekkiet på mellemlangt sigt. Det er også vigtigt, at de nationale myndigheder råder over retligt bindende låntagerbaserede foranstaltninger for, at de har beføjelse til at imødegå eventuelle sårbarheder med hensyn til den finansielle stabilitet, herunder navnlig beføjelse til at fastsætte retligt bindende grænser for belåningsgraden — og enten forholdet mellem gæld og indkomst eller forholdet mellem gældsservicering og indkomst i kombination med løbetidsgrænser — hvor det er nødvendigt i forbindelse med nye boliglån. Kun retligt bindende låntagerbaserede foranstaltninger ville sikre, at alle kreditudbydere uanset deres type og om de er inden- eller udenlandske fuldt ud retter sig efter de gældende foranstaltninger.